ኢትዮጵያውያን ወደ አገራቸው በሰላም እንዲመለሱ እየሠራ መሆኑን የኢትዮጵያ ኤምባሲ ገለጸ
 – በሳውድ አረቢያ ሪያድ የሚገኘው የኢትዮጵያ ኢምባሲ ኢትዮጵያውያን ደህንነታቸው ተጠብቆ ወደ ሃገራቸው እንዲመለሱ እየሰራ መሆኑን አስታወቀ።    በሳውዲ የኢትዮጵያ ባለሙሉ ሥልጣን አምባሳደር አሃመድ  ሃሰን ባለፉት ሁለት ቀናት በሪያድ  ከተማ የነበረው ሁኔታ እየበረደ  መምጣቱንና  ከፀጥታ ሃይሎች ጋር  ምንም  አይነት ግጭት አለመኖሩን ገልጸዋል ።በኢምባሲው የሚገኙት ዲፕሎማቶችና አምባሳደሩ ከሪያድ ከተማ አስተዳዳሪና የፖሊስ ሃላፊዎች ጋር በመገናኘት በሳውዲ የሚገኙ ኢትዮጵያውያን ክብራቸው ሳይነካና ደህንነታቸው ተጠብቆ ወደ ሃገራቸው በሚመለሱበት ሁኔታ ላይ መወያየታቸውን  ጨምረው ገልጸዋል። ኢምባሲው በሙረባ አካባቢ ኢትዮጵያውያን የሚመዘገቡበት ማዕከል መክፈቱንና ኢትዮጵያውያኑ ወደ አገራቸው እንዲመለሱ የሚያስችል የይለፍ ፍቃድ እንዲያገኙ  እየሠራ መሆኑን ገልጸዋል ።በተጨማሪ ኤምባሲው ከኢትዮጵያውያን ማህበረሰብ አባላት ጋር በመተባበር ኢትዮጵያውያኑ  ወደ ማቆያ ማዕከላት በሚወሰዱበት ወቅት የሚደርስባቸውን እንግልት ለማስቆም  እየሠራ መሆኑን አስረድተዋል ።  